text: Slip af med ægtefællen på 12 minutter
  22 februar 2012 kl. 08.48
  Hvis du er utilfreds med din ægtefælle, kan du slippe af med ham eller hende på 12 minutter.
  Statsforvaltningen i Aabenraa har strammet op på sagsbehandlingen, så en separation kan klares på få minutter. Det kræver dog, at begge ægtefæller møder personligt op i Statsforvaltningen og erklærer, at de er enige om at gå hver til sit.
  - Jeg tror, at vores rekord er 12 minutter, fra parret kom ind til skranken, til de gik igen, fortæller fuldmægtig Tine Bjerre fra Statsforvaltningen Syddanmark til JydskeVestkysten.
  
  Kan komme videre
  Separationen er en forudsætning for, at parret kan gå i gang med bodelingen og en egentlig skilsmisse.
  En separation kan dog gå for hurtigt, advarer familieadvokat Sven Brouer Seedorff.
  - Selvom man er enige om alt, bør man lige snakke med en advokat først. Vi kender faldgruberne og ved, hvor folk går galt i byen. Ofte er der en part, som har bukserne på i forholdet, og så risikerer den svage part at få trukket noget ned over hovedet, siger familieadvokaten til JydskeVestkysten.
  Hvis ægtefæller er enige om at forlade hinanden, kan de blive skilt efter seks måneders separation.
  Skilsmissen kan gennemføres straks, hvis der er tale om utroskab, vold, bigami og bortførelse af fælles børn til udlandet.
  